高启
姑苏杂咏 南园
君不见平乐馆，古城何处寒云满。
君不见奉诚园，荒台无踪秋草繁。
白日沉山水归海，寒暑频催陵谷改。
皇天大运有推移，富贵于人岂长在。
请看当年广陵王，双旌六纛何辉光。
幸逢中国久多故，一家割据夸雄强。
园中欢游恐迟暮，美人能歌客能赋。
车马春风日日来，杨花吹满城南路。
叠石为山，引泉为池，辟疆旧园何足奇。
经营三十年，欲令子孙永保之。
不知回首今几时，繁华扫地无复遗。
门掩愁鸱啸风雨，种菜老翁来作主。
空余怪石卧池边，欲问兴亡不能语。
春已去，人不来。
一树两树桃花开，射堂踘圃俱青苔。
何须雍门琴，但令对此便可哀。
人生不饮胡为哉？人生不饮胡为哉？